b'\n_START_ARTICLE_\nChristine Cavanaugh\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nCavanaugh syntyi Utahissa, josta h\xc3\xa4n muutti Los Angelesiin tullakseen n\xc3\xa4yttelij\xc3\xa4ksi mutta p\xc3\xa4\xc3\xa4tyikin tekem\xc3\xa4\xc3\xa4n enemm\xc3\xa4n \xc3\xa4\xc3\xa4nirooleja. 1980-luvulla h\xc3\xa4n oli Cathyn \xc3\xa4\xc3\xa4niroolissa kolmessa eri CBS:n erikoisanimaatiojaksossa. Cavanaughin ensimm\xc3\xa4inen suur\xc3\xa4\xc3\xa4nirooli oli vuonna 1991, jolloin h\xc3\xa4n \xc3\xa4\xc3\xa4nin\xc3\xa4ytteli Mimosa Aivohanhea Disneyn animaatiossa Varjoankka. Samaan aikaan Cavanaugh oli Nickelodeonilla esitetyss\xc3\xa4 Ipanat-animaatiossa Jaskan \xc3\xa4\xc3\xa4nen\xc3\xa4. My\xc3\xb6hemmin 2000-luvulla h\xc3\xa4n teki my\xc3\xb6s muutamiin videopeleihin Jaskan \xc3\xa4\xc3\xa4nirooleja._NEWLINE_H\xc3\xa4nen ensimm\xc3\xa4inen elokuvaroolinsa oli vuodelta 1995 elokuvassa Babe \xe2\x80\x93 urhea possu, jossa h\xc3\xa4n \xc3\xa4\xc3\xa4nin\xc3\xa4ytteli elokuvan nimikkohahmoa. Cavanaugh ei kuitenkaan en\xc3\xa4\xc3\xa4 ollut elokuvan jatko-osassa Babe suurkaupungissa, jolloin Baben \xc3\xa4\xc3\xa4nirooli annettiin Ipanoista tutulle Elizabeth Dailylle. Elokuvan j\xc3\xa4lkeen Cavanaugh sai merkitt\xc3\xa4vimm\xc3\xa4n \xc3\xa4\xc3\xa4niroolinsa animaatiossa Dexterin laboratorio, jossa h\xc3\xa4n toimi neron pojan \xc3\xa4\xc3\xa4nen\xc3\xa4 nimelt\xc3\xa4 Dexter. Cavanaugh ehti olla hahmon \xc3\xa4\xc3\xa4nen\xc3\xa4 yhteens\xc3\xa4 3. tuotantokautta, ja h\xc3\xa4net palkittiin roolistaan vuonna 2000 Annie-palkinnolla._NEWLINE_Cavanaugh teki vierailevia rooleja televisiosarjoissa, kuten Wings, Salaiset kansiot, Kaikki rakastavat Raymondia ja Teho-osasto._NEWLINE_H\xc3\xa4n lopetti uransa vuonna 2001 henkil\xc3\xb6kohtaisten syiden vuoksi._NEWLINE_Cavanaugh kuoli 22. joulukuuta 2014 kotonaan Cedar Cityss\xc3\xa4, Utahissa 51-vuotiaana.'